《常熟致道观七星桧》
明代·黄云

琴川古迹得纵观，七桧象斗罗仙坛。
真人手植自梁代，燧人之火不及钻。
成形成象两昭应，斟酌元气其无端。
阴敷古殿覆玉座，星宫瞻天肃圣颜。
侍女左右更修洁，仙袂欲举垂云鬟。
坚贞铿戛悟玄理，至文无文朴反顽。
深根穿散福地脉，万牛挽之并力难。
雷雨藏蓄太阴黑，骨节显露莓苔干。
偃仰诘屈更披折，矫若撑拄郁若盘。
猿臂争攫凌险绝，鹤形孤高梳羽翰。
大小斧劈惜皴裂，赤皮含生细叶攒。
萧森夜拂箕尾动，耸拔昼涵湖腹宽。
索綯绞纽互联络，风涛鼓舞交苍寒。
角崩爪秃龙虎斗，鲲化海翻鹏快抟。
鬼神出入倏忽际，厥状诡异穷莫殚。
时逢有道天锡瑞，甘露履降和井丹。
真人上仙念下土，架虬归来乐盘桓。
浩歌适应金石响，楼居合共朝霞飧。
酒泻天瓢不可挹，与山并峙青巑岏。
仙标出尘几千丈，拟作蓬莱玉树看。
傲兀阅世间荣瘁，卦之剥复时危安。
铜驼荆棘仍变故，其上日月跳双丸。
蜀柏犹能尊汉统，岱松宁免污秦官。
青牛已随紫气远，孔桧系道遭摧残。
偶然托迹仙境静，此后历数知如干。
毕宏韦偃久绝笔，白石老子图冰纨。
我生好古聊纪咏，豪奇安得追苏韩。
置像亦如楚颂橘，石厓磨镌垂不刊。

作者简介：明苏州府昆山人，字应龙，号丹岩。家贫好学，文宗苏东坡，书法师黄山谷。弘治中以岁贡授瑞州训导。致仕卒，年七十二。有《丹岩集》，中多与沈周、文徵明等往来题咏之作。